ലേറ്റസ്റ്റ് സായാഹ്ന പത്രാധിപരുടെ വീടിന് നേരെ ബോംബാക്രമണം കാസര്ഗോഡ്: കാഞ്ഞങ്ങാട് നിന്നും പ്രസിദ്ധീകരിക്കുന്ന ലേറ്റസ്റ്റ് സായാഹ്ന പത്രത്തിന്റെ പത്രാധിപര് അരവിന്ദന് മാണിക്കോത്തിന്റെ വീടിന് നേരെ ബോംബാക്രമണം. കൊവ്വല്പള്ളിയില് പുതുതായി പണികഴിപ്പിച്ച വീട്ടിനു നേരെയാണ് ബോംബേറുണ്ടായത്. വെള്ളിയാഴ്ച രാത്രിയിലാണ് സംഭവം നടന്നത്. വീടിന്റെ ജനല് ഗ്ലാസുകളും, മറ്റും തകര്ന്നിട്ടുണ്ട്. രണ്ട് ബൈക്കുകളിലായി വന്ന കറുത്ത വേഷമണിഞ്ഞവരാണ് ബോംബെറിഞ്ഞതെന്ന് അരവിന്ദന് മാണിക്കോത്ത് പറഞ്ഞു. ആര്ക്കും പരിക്കില്ല. ബോംബേറിഞ്ഞ സമയത്ത് അരവിന്ദന് മാണിക്കോത്തിന്റെ മകനും, ഭാര്യയും അടക്കമുള്ളവര് വീട്ടിലുണ്ടായിരുന്നു. അരവിന്ദന് മാണിക്കോത്ത് തൊട്ടപ്പുറത്തുള്ള പത്ര ഓഫീസിലായിരുന്നു. വീടിന്റെ ചുമരുകള്ക്ക് കേടുപാടുകള് പറ്റിയിട്ടുണ്ട്. ശനിയാഴ്ച രാവിലെ ഡോഗ് സ്ക്വാഡും ഫോറന്സിക് വിദഗ്ദ്ധരുമെത്തി സ്ഥലം പരിശോധിച്ചു. സമീപത്തെ വീടുകളിലെ സി.സി.ടി.വി കാമറകളില് അക്രമികളുടെ ദൃശ്യം പതിഞ്ഞിട്ടുണ്ട്.The post ലേറ്റസ്റ്റ് സായാഹ്ന പത്രാധിപരുടെ വീടിന് നേരെ ബോംബാക്രമണം first appeared on MalayalamExpressOnline.